盛暑得竹簟甚精戲爲之賦
作者：張擴
朝代：宋

paragraphs: 南山小籜龍，離立身蒼蒼。
舊任管城子，脫帽棲文房。
詩書每誤身，或得敗塜殃。
泠鳩稍知音，與致雛鳯凰。
人云不如肉，笨伯豈我當。
何如碎其身，織翠供文章。
舒卷得自試，作配六尺床。
主人冰玉潔，風味如潘郎。
奉身無長物，却暑有奇方。
空庭貯明月，皎皎夜未央。
卧看河漢移，使我侵肌凉。
床間老夫人，面冷如嚴霜。
相與有瓜葛，未用或參商。
孤高自可守，炎熱安得長。
君看白羽扇，秋後徒悲傷。